Coligny-twee hoor oor borgtog | Maroela Media
Pieter Doorewaard en Pillip Schutte tydens hul borgtogaansoek in die hooggeregshof in Mmabatho. (Foto: Jhua-Nine Wyrley-Birch)
Pieter Doorewaard en Phillip Schutte van Coligny is Vrydag in die hooggeregshof in Mmabatho borgtog toegestaan.
Regter Ronnie Hendricks het Doorewaard en Schutte op borgtog van R20 000 elk vrygelaat. Die twee se borgtogaansoek is verlede week Donderdag aangehoor waarna uitspraak eers voorbehou is.
Dit kom nadat die mans wat in Maart vanjaar aan die moord op die tiener Matlhomola Moshoeu skuldig bevind is, vroeër spesiale verlof gekry het om direk by die appèlhof in Bloemfontein te appelleer teen hul skuldigbevinding.
AfriForum het besluit om Doorewaard en Schutte se appèlaansoek te finansier nadat Bonakele Pakisi, die enigste ooggetuie in die moordsaak, teenoor vier mense erken het dat hy in die hof gelieg het. Hy het vroeër getuig dat hy gesien het hoe Doorewaard en Schutte die tiener vermoor.
"Ons weet die mans is onskuldig en hulle verdien nie om 'n dag langer in die gevangenis te wees nie. Hulle is reeds 13 maande in aanhouding en dit is 13 maande te lank," het Kallie Kriel, uitvoerende hoof van AfriForum, gesê. Kriel het gesê AfriForum sal aanhou om die mans se regskoste vir die appèlproses te betaal.
Pieter Kartsen. (Foto: Jhua-Nine Wyrley-Birch)
Pieter Karsten, Doorewaard se oom, het na die uitspraak gesê hulle is ontsettend verlig en dankbaar.
Ds. Tewie Pieters van Coligny, wat 'n leidende rol gespeel het om versoening en verdraagsaamheid in die gemeenskap te bewerkstellig ná die voorval, het buite die hof gesê daar is met 'n pad van versoening in die dorp begin en dit gaan voort in daadwerklike projekte wat begin is om die gemeenskap bymekaar te bring.
Adv. Barry Roux tydens die mans se borgtogaansoek in die hooggeregshof in Mmabatho. (Foto: Jhua-Nine Wyrley-Birch)
Roux het tydens die borgtogaansoek aangevoer die mans moet op borgtog vrygelaat word omdat twee regters van die appèlhof aangedui het dat daar 'n redelike kans is dat die hof tot die beslissing kan kom dat Pakisi se getuienis nie op standaard is nie en dat die mans moontlik ontslag kan kry.